奉和聖製春日望海
作者：楊師道
朝代：唐

paragraphs: 春山臨渤海，征旅輟晨裝。
回瞰盧龍塞，斜瞻肅慎鄉。
洪波迴地軸，孤嶼映雲光。
落日驚濤上，浮天駭浪長。
仙臺隱螭駕，水府汎黿梁。
碣石朝煙滅，之罘歸雁翔。
北巡非漢后，東幸異秦皇。
搴旗羽林客，跋距少年場。
龍擊驅遼水，鵬飛出帶方。
將舉青丘繳，安訪白霓裳。